แนะดูแลสุขภาพด้วยศาสตร์การแพทย์แผนไทย ใช้พืช ผัก สมุนไพร ดูแลสุขภาพให้ห่างไกลโรคช่วงฤดูหนาว
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก กล่าวว่า ตามศาสตร์การแพทย์แผนไทย ในฤดูหนาวมีธาตุน้ำเป็นเหตุให้เจ็บป่วย  ช่วงนี้ร่างกายมีไอความร้อนค้างอยู่จากฤดูฝน พออากาศเย็นลงอย่างรวดเร็วหากปรับตัวไม่ทันจะเกิดภาวะธาตุไฟพิการ ทำให้เจ็บป่วยได้ง่าย คนที่มีภูมิต้านทานดีจะไม่มีอาการใดๆ แต่ในคนที่ภูมิต้านทานไม่ค่อยดี ช่วงนี้ถือเป็นจุดอ่อนจะป่วยได้ง่ายมาก ตามทฤษฎีการแพทย์แผนไทย แบ่งกลุ่มโรคอาการเจ็บป่วยในช่วงฤดูหนาว ด้วยสาเหตุหลักจาก 3 กลุ่มอาการคือ โรคติดต่อระบบทางเดินหายใจ ได้แก่ ไข้หวัด น้ำมูกไหล ไอจาม หรืออาการภูมิแพ้อากาศ ซึ่งเกิดจากธาตุน้ำ (เสมหะ) แปรปรวน แพทย์แผนไทยจะใช้อาหารในการปรับสมดุลของร่างกาย โดยใช้รสเปรี้ยว ขม เบื่อ เอียน ดังคำโบราณว่า ปลายฝนต้นหนาว ให้กินแกงส้มดอกแค เพื่อปรับสมดุลธาตุ เนื่องจากแกงส้ม เครื่องแกง จะมีรสเผ็ดร้อน บำรุงและแก้เกี่ยวกับธาตุลม การปรุงรสโดยใส่มะขามเปียกให้มีรสเปรี้ยวจะช่วยขับเสมหะ บำรุงและแก้เกี่ยวกับธาตุน้ำ รวมทั้งการใส่ดอกแค โดยดอกแคไม่ต้องเอาก้านเกสรออก รสขมจะช่วยแก้ไข้หัวลมได้ การกินแกงส้มดอกแคจะช่วย ปรับสมดุลธาตุในร่างกายไม่ให้ธาตุลมลดลงอย่างเฉียบพลัน ส่วนยาสมุนไพรที่ควรมีไว้ติดตู้ยา ได้แก่ ยาฟ้าทะลายโจร ช่วยแก้ไข้ ไอ เจ็บคอ อาการท้องอืดท้องเฟ้อ เป็นผลจากการแปรปรวนของธาตุน้ำส่งผลต่อธาตุไฟในร่างกายเสียสมดุลไปด้วย จะทำให้เลือดลมไหลเวียนไม่สะดวก แนะนำให้รับประทานสมุนไพรรสเผ็ดร้อน ได้แก่ พริกไทย ขิง ข่า กะเพรา ตะไคร้ กระเทียม เมนูอาหารที่แนะนำเช่น แกงป่าไก่บ้าน ต้มยำปลา อาการผิวหนังแห้ง คัน ตามศาสตร์การแพทย์แผนไทย การดูแลผิวพรรณช่วงฤดูหนาว  แนะนำใช้ว่านหางจระเข้ แตงกวา มะเขือเทศ น้ำมันมะพร้าว สรรพคุณ ช่วยบำรุงผิวพรรณชุ่มชื้นอ่อนนุ่ม มีน้ำมีนวล นอกจากนี้ ประชาชนควรดูแลสุขภาพให้แข็งแรง ด้วยการรักษาความอบอุ่นของร่างกายสวมเสื้อหนาๆ ออกกำลังกายสม่ำเสมอ ดื่มน้ำสะอาดอย่างน้อย 8 แก้วต่อวัน นอนหลับพักผ่อนให้เพียงพอ วันละ 6 – 8 ชั่วโมง